<classify> WATAALAMU wa afya wameonya dhidi ya matumizi ya sigara na bidhaa nyingine za tumbaku na kwamba watoto wanakabiliwa na hatari zaidi kutokana na kuvutishwa moshi wa sigara.Mkurugenzi Mtendaji wa Taasisi ya Moyo ya Jakaya Kikwete JKCI, Profesa Mohamed Janabi, wataalamu kutoka Taasisi ya Saratani ya Ocean Road pamoja na mtaalamu wa magonjwa ya watoto, wamesema hayo kwenye uzinduzi wa ripoti ya Chama cha Kudhibiti Tumbaku Tanzania TTCF.Kwenye uzinduzi wa ripoti hiyo, Dk Janabi amesema duniani sigara inaua watu wengi zaidi kuliko ajali, pombe, virusi vya Ukimwi HIV, wanaojiua, vifo vya nyumbani na dawa za kulevya.Amesema sigara ni kisababishi kikubwa cha magonjwa ya moyo ambayo yanashika namba moja duniani kwa kuua. Kila mwaka watu milioni 18 hufariki dunia kwa sababu ya matatizo ya moyo na moja ya tano yanasababishwa na sigara.Akielezea hali ya wagonjwa katika taasisi ya JKCI, amesema tangu ilipoanza mwaka 2015 hadi Septemba mwaka huu, wameshaona wagonjwa wa kliniki 383,600 na kulaza wagonjwa 15,000.Upasuaji wa kufungua kifua na kusimamisha moyo umefanyika kwa wagonjwa 1,500 na kutumia tundu dogo ni kwa wagonjwa 4,207.Kwa mujibu wa Dk Janabi, kumtibu mtu ambaye mishipa yake imeharibika sigara ikiwa miongoni mwa visababishi, gharama zake ni kati ya Sh milioni sita na milioni nane.Serikali ingewapeleka kutibiwa nje ya nchi, mgonjwa mmoja alikuwa akipelekwa India kwa gharama ya Sh milioni 30.Daktari Bingwa wa magonjwa ya watoto, Dk Francis Kuria amesema kumekuwa na watoto wengi wanaofikishwa hospitalini wanabainika wamevutishwa moshi ama ndani ya familia zao au kutoka kwa majirani.Dk Kuria ambaye alishiriki uzinduzi wa ripoti kwa niaba ya Chama cha Wataalamu wa Magonjwa ya Watoto Tanzania PAT amesema mtu anapovuta sigara ndani ya gari au nyumbani na baadaye watoto wakaingia, mabaki yake yana athari.Amesema madhara ya uvutishwaji kwa watoto na kwa wajawazito ni makubwa kwani humwazia mtoto tumboni. Matokeo yake, watoto huzaliwa kabla ya wakati au wakiwa na uzito mdogo.Kwa mujibu wa Dk Kuria, watoto wanaozaliwa na uzito mdogo au kabla ya wakati, tafiti zinaonesha kwamba wakiwa watu wazima wana hatari zaidi ya kupata shinikizo la damu, uzito kupindukia na kisukari.Dk Johnson Katanga kutoka Taasisi ya Saratani ya Ocean Road, Kitengo cha Kinga, amesema takribani asilimia 32 ya wagonjwa wanaowapokea, maradhi yao huhusishwa na uvutaji wa sigara.  <topic>: kitaifa 